ATKV-Tienertoneel 2020: Wenners aangewys | ATKV
Die wenners van die ATKV-Tienertoneelkompetisie is Saterdagaand aangewys. Van links is Merwe van Gent (derde), Nichola Viviers (eerste) en Jeanne-Marie Koekemoer (tweede).
Ná 223 nuutgeskrewe tekste, 478 mentorskapsessies en die fyn beoordeling van 255 video's deur ons bekwame beoordelaarspaneel is die wenner van ATKV-Tienertoneel 2020 Saterdagaand digitaal aangekondig.
Nichola Viviers (18), 'n matriekleerder aan die Hoër Meisieskool Bloemhof in Stellenbosch, het met haar selfgeskrewe teks Bonuspunt die beoordelaars oorrompel en is as die wenner gekroon.
Jeanne-Marie Koekemoer (16) van die Hoërskool Stellenbosch se selfgeskrewe Val is as die naaswenner aangewys en Merwe van Gent (18) van die Hoërskool Wesvalia in Klerksdorp is derde met Ingeperk. Ilne Fourie het Ingeperk geskryf. Merwe se monoloog is ook tydens die kykerskeusekompetisie as die gunsteling aangewys.
Deelnemers is vanjaar, meer as ooit tevore, uitgedaag om die liefde vir toneel te bevorder deur slegs nuutgeskrewe monoloë binne 'n voorgeskrewe tema-wolk (huis, isolasie, ingeperk, staties, alleen) in te skryf.
Hierdie nuutskeppings moes dan voor 'n kamera lewe kry en sewe mentors (Amalia Uys, Jacques Bessenger, Waldemar Schultz, Ira Blanckenberg, Wilhelm van der Walt, dr. André Gerber en Henrietta Gryffenberg) beïndruk.
Nichola wat volgende jaar drama aan die Universiteit Stellenbosch gaan studeer sê sy was aan die begin van die jaar reg om aan ATKV-Tienertoneel deel te neem en toe tref Covid-19 die wêreld.
"Ek moes 'n monoloog skryf [vir die aangepaste ATKV-Tienertoneelkompetisie] en het algehele paniek ervaar.
"My eindproduk is maar eintlik 'n bewys van wat ek deur is. Bonuspunt is beslis 'n rebellie teen die aannames wat daar rondom drama is en teen mense wat amper neerkyk op drama."
Nichola droom daarvan om eendag 'n goeie Afrikaanse riller te skep.
Die bekende aktrise Amalia Uys, wat ook een van die beoordelaars was, beskryf Bonuspunt as 'n baie intelligente teks.
"Nichola is 'n baie natuurlike aktrise wat 'n heerlike aanvoeling vir komedie het. Ek het die stuk baie geniet."
Die beste nuutgeskrewe tekste in 2019 is ook tydens die prysuitdeling aangewys.
In die derde plek was Johann Spies met Met Engel gesout. Hierdie produksie is deur die Hoërskool Swartland in Malmesbury tydens die Durbanville-streeksfees in 2019 opgevoer.
Die naaswenner vir die beste nuutgeskrewe teks in 2019 is Jo-Aithne Stemmet met haar teks Karnaval. Karnaval is deur Selborne College van Oos-Londen tydens die Port Elizabeth-streeksfees in 2019 opgevoer.
Pierre André Vivier het weggestap met die prys vir die beste nuutgeskrewe teks van 2019 vir Forte' F: Har(t)d. Dit is opgevoer deur Helpmekaar Kollege. Forte' F: Har(t)d het ook tydens die 2019 ATKV-Tienertoneelfinaal in die Adam Small-teater in Stellenbosch gespeel.
Volgens Pierre André was die nuus dat hy dié prys gewen vir hom heerlik. Veral in 'n jaar waarin almal so na die teater verlang het.
"Die skryfdeel is maar die moeilikste proses van teatermaak. Dit is so alleen en uitmergelend. Wanneer 'n mens hierdie tipe van erkenning kry, gee dit 'n mens alweer die moed om agter daai rekenaar te gaan sit."
Beoordelaars het dié teks beskryf as 'n pragtige stuk werk gevul met empatie, eerlikheid, gevoel en beslis 'n aanwins vir die letterkunde.
Vanjaar het die ATKV ook vir die eerste keer die ATKV-Tienertoneel digitale monoloogbundel bekend gestel.
Hierdie digitale bundel bestaan uit die 48 toptekste (wat 'n goue [80-89%] of cum laude- [90 – 100%] toekenning) tydens vanjaar se kompetisie ontvang het.
Volgens JJ van Niekerk, projekorganiseerder van ATKV-Tienertoneel, het die skryf van nuwe tekste as voorvereiste nuwe stemme na die voorgrond gebring wat nie geïgnoreer kan word nie.
"Dit gaan nou stories in die volksmond word wat vlerke kry en die eiendom van ander ook word."
Die bundel is gratis op die ATKV se webwerf beskikbaar. Klik hier!
Die ATKV-Tienertoneelfinaal kan hier gekyk word.
KYK: TOP 3 in aksie!
As jy nog nie die geleentheid gehad het om na Nichola, Jeanne-Marie en Merwe se monoloë te kyk nie, is dit nou jou kans...